Diari Oficial de la Generalitat Valenciana


Sumari del DOGV 5795, del 30-06-2008 (2008/8103)

DECRET 89/2008, de 27 de juny, del Consell, pel qual se suspén parcialment la vigència de les Normes Subsidiàries del municipi de Faura.
----------------------------------------------------------------------------------------------------------------------------------------

### Dades del document

Número de DOGV
:   5795

Data del DOGV
:   30-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8103


Data del document
:   27-06-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Faura
    * pla d'urbanisme

DECRET 89/2008, de 27 de juny, del Consell, pel qual se suspén parcialment la vigència de les Normes Subsidiàries del municipi de Faura. [2008/8103]
Les Normes Subsidiàries del municipi de Faura les va aprovar definitivament la Comissió Provincial d'Urbanisme de València el 27 de maig de 1980. Després del llarg període d'aplicació d'aquest instrument urbanístic, l'Ajuntament de Faura va iniciar les labors per a la redacció del Pla General d'Ordenació Urbana (PGOU), que van comportar la superació de la fase de concert previ en data 28 de gener de 2003, l'exposició al públic del Pla General mitjançant anunci en el Diari Oficial de la Generalitat Valenciana (DOGV) de 21 de juny de 2004 i l'aprovació provisional del Pla General per acord del Ple de 30 de novembre de 2004.
L'exposició al públic del Pla General va comportar la suspensió de l'atorgament de llicències per a aquelles àrees del territori les noves determinacions de les quals ocasionen la modificació del règim urbanístic vigent fins que es produïsca l'aprovació definitiva del Pla General o pel transcurs del termini màxim de dos anys segons l'article 57 de la Llei 6/1994, de 15 de novembre, de la Generalitat, Reguladora de l'Activitat Urbanística, en aquell moment vigent.
Posteriorment, amb motiu de la redacció d'un Pla Especial de Reforma Interior (PERI) per a l'àmbit del sòl urbà -nucli històric, nucli urbà i zona industrial-, mitjançant anunci en el DOGV, el 30 de juny de 2006, es va suspendre la concessió de llicències de parcel·lació, edificació i demolició en les zones de nucli històric, nucli urbà i zona industrial, suspensió que es va prorrogar pel termini d'un any mitjançant l'exposició al públic del PERI i que finalitza el 30 de juny d'enguany.
Cal esmentar que des de la data d'aprovació del document previ s'han aprovat diversos textos legals: Llei 4/2004, de 30 de juny, de la Generalitat, d'Ordenació del Territori i Protecció del Paisatge; Llei 10/2004, de 9 de desembre, de la Generalitat, del Sòl No Urbanitzable; Llei 16/2005, de 30 de desembre, de la Generalitat, Urbanística Valenciana; i Decret 67/2006, de 19 de maig, del Consell, pel qual es va aprovar el Reglament d'Ordenació i Gestió Territorial i Urbanística, als quals el procediment d'elaboració del Pla General ha hagut d'adaptar-se, preceptivament, i, per tant, el mateix s'ha allargat en el temps més de l'inicialment previst.
Davant d'aquesta situació, el Ple de l'Ajuntament de Faura, en sessió realitzada el 24 de juny de 2008, ha acordat instar el Consell perquè, mitjançant un decret, suspenga la vigència de les Normes Subsidiàries, exclusivament en les set àrees definides en l'informe de l'arquitecte municipal de data 23 de juny de 2008 -apartat 10, de la A) a la G)-, fins a l'entrada en vigor del nou Pla General.
Actualment cal afirmar que el Pla General de Faura es troba en avançat estat de tramitació; no obstant això, si la seua aprovació no es produeix abans de l'expiració del termini de suspensió de llicències referit, es produiria l'entrada en vigor de les Normes Subsidiàries, la qual cosa comportaria un impediment substancial per a la viabilitat de l'ordenació prevista en el nou Pla General en tramitació, atés que l'ordenació continguda en les Normes Subsidiàries està envellida i, sobretot, és diferent de la prevista en el nou pla, entre altres aspectes, pel que fa als punts següents:
- Delimitació i sectorització de zones de classificació de sòl.
- Delimitació de les zones protegides del nucli històric.
- Noves previsions del Catàleg de Béns Immobles.
- Usos previstos per al sòl urbà i urbanitzable.
- Nombre d'altures en l'àmbit de sòl urbà consolidat de Faura (el Pla general proposa la reducció d'altures).
Per tant, pel fet que està pròxim a expirar el termini de suspensió de llicències acordat per l'Ajuntament sense que haja pogut completar-se el procediment administratiu d'aprovació del Pla General i, a fi de preservar, en la mesura que es puga, la situació actual i evitar actuacions que puguen resultar en el futur incompatibles amb els objectius del document i, per consegüent, contràries i perjudicials a l'interés públic, l'Ajuntament ha considerat imprescindible -en ple extraordinari de 24 de juny de 2008-, sol·licitar al Consell que, mitjançant un decret, suspenga parcialment la vigència de les seues Normes Subsidiàries (NNSS), en l'àmbit espacial definit en l'informe de l'arquitecte municipal de data 23 de juny de 2008, que comprén set àrees del municipi, ja que en la resta de l'àmbit de les normes subsidiàries no hi ha contradiccions substancials entre aquestes i el Pla General.
La possibilitat d'efectuar la suspensió que s'insta ve recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, que regula la possibilitat que la suspensió del planejament es mantinga fins a l'entrada en vigor del nou pla en elaboració i, com a màxim, pel termini de quatre anys, i s'ha d'establir el règim urbanístic aplicable transitòriament al municipi.
La necessitat de suspensió ve determinada en l'acord del Ple de data 24 de juny de 2008 i justificada en l'informe de l'arquitecte municipal de 23 de juny de 2008, el qual conté una descripció més detallada de les raons que fonamenten la petició de suspensió del planejament vigent, que són les següents:
«10. Les qüestions per les quals es considera que l'entrada en vigor de les NNSS impediria la viabilitat de l'ordenació que ha d'establir el PGOU i que en la majoria de situacions es generarien greus conseqüències per al possible desenvolupament de les zones afectades són, a manera de resum les següents:
A) Tota la porció de sòl urbà d'ús industrial previst per les NNSS situat al costat del nucli de la població a l'est d'aquesta (unitats d'actuació U4 i U6), passa a ser en les propostes del PGOU d'ús residencial (sectors R-01 i R-02, juntament amb equipaments de jardins (SJL-02 i SJL- 03) i d'infraestructures- serveis urbans (PID-03)). La qual cosa constitueix un desajustament radical entre la classificació de sòl prevista en cadascun dels planejaments. El PGOU, situa el sòl industrial totalment separat de les zones d'ús residencial, a l'altre costat del nou traçat de la carretera CV-320, la qual encara no existia en el planejament corresponent a les NNSS. Això constitueix una incompatibilitat de desenvolupament entre ambdues situacions.
B) L'àmbit de sòl apte per a urbanitzar (SAU) d'ús residencial de les NNSS amb tipologies d'illes i sense coeficient d'edificabilitat prefixat, es desglossa en el PGOU parcialment en dos sectors, el R03 d'ús residencial i el I01 d'ús per a indústria i emmagatzematge. En la zona residencial la tipologia d'habitatges plurifamiliars en les NNSS passa a ser d'unifamiliars amb tipologia adossada, amb menors aprofitaments i menor nombre de plantes edificables.
C) La forest de la Rodana situada a l'oest de la població, i qualificada per les NNSS com a mer sòl no urbanitzable protegit, passa a tenir en el PGOU la qualificació de parc públic, de propietat municipal, i es mantenen totes les proteccions per a aquest, però passa a tenir un millor ús com a equipament de caràcter públic.
D) L'espai destinat en les NNSS a zona esportiva, en la proposta del PGOU es duplica quant a superfície de sòl i adquireix el caràcter de dotació esportiva recreativa.
E) El nou PGOU assumeix i incorpora qüestions crucials que s'ignoren en les NNSS, com són la situació actual de la línia aèria d'alta tensió que creua de nord a sud el nucli de la població, i per a la qual es preveu una actuació de soterrament global d'aquesta en tot el seu encreuament per la població dins de les previsions d'actuació que es contenen en els sectors urbans de futur desenvolupament. En les NNSS aquesta línia aèria d'alta tensió, si bé és existent, es desconeix per complet i es permet la seua subsistència enfront de les normatives de seguretat i protecció vigents. També incorpora el PGOU la realitat viària del terme municipal en què en els últims temps s'han implantat traçats importants com són la carretera CV-320 i la nova autopista A7 que creua el terme municipal en l'extrem est del mateix, qüestions d'alta importància estratègica i que no poden quedar ignorades de cara al potencial desenvolupament urbà de la població. El PGOU defineix i resol amb claredat la canalització del barranc de Faura i el seu entroncament amb la via CV 320, qüestions ambdues que en les NNSS romanen desconegudes com ja hem dit, sent una qüestió de singular importància a l'hora de preveure possibles desbordaments i inundacions.
F) La zona corresponent al nucli històric de Faura prevista en les NNSS rep un nou tractament en el PGOU molt més detallat pel que fa a proteccions i a una més correcta delimitació del seu àmbit, i s'estableix el seu estudi morfològic i arquitectònic, amb identificació de les proteccions, i es completa amb la seua descripció detallada en el Catàleg de Béns Immobles, el qual permetrà salvaguardar tots aquells valors de caràcter historicoartístic que tinga la població, els quals en les NNSS no van ser objecte d'atenció atesa la tipologia de document de planejament de què es tractava.
G) Finalment, i com a qüestió de la màxima importància, interessa assenyalar que, si bé es tracta d'una població el terme municipal de la qual és d'escassa entitat, per la qual cosa els seus límits de terme obliguen a definir en tot el seu perímetre la destinació del sòl i el seu creixement d'una manera estrictament rigorosa a fi d'aconseguir equilibrar les necessitats amb les possibilitats, el PGOU recull la voluntat de l'Ajuntament de reduir el nombre d'altures en l'àmbit corresponent al sòl urbà consolidat actual de la població, identificat en les NNSS com a zona de nucli urbà i en el PGOU com a zona d'ampliació de nucli. Les previsions contingudes en el PGOU redueixen en una planta les altures permeses per les NNSS per a aquesta zona, i el número total de plantes edificables segons el PGOU queden en planta baixa més 3 plantes altes, de les quals l'última planta ha de resoldre's en forma d'àtic, previsió aquesta última recollida en el Pla Especial de Reforma Interior, també en tramitació. L'entrada en vigor de les NNSS produiria, evidentment en aquest cas, un impediment substancial per a aconseguir la viabilitat de l'ordenació que pretén establir el PGOU, tal com ja hem assenyalat en el punt anterior d'aquest informe».
L'àmbit espacial de la suspensió que preveu la proposta aprovada per l'Ajuntament de Faura ha de venir necessàriament referit a les zones a què fa referència l'informe del tècnic municipal, la suspensió de les quals es considera estrictament necessària, ja que el seu desenvolupament parcial o total comportaria la impossibilitat de l'execució del nou Pla General, en tràmit, en afectar els objectius d'aquest; dificultant, per tant, la preservació de l'ordenació prevista i perjudicant, eventualment, l'interés públic.
La suspensió no podrà excedir el termini d'un any, el qual es considera un termini més que suficient per a la finalització de la tramitació del Pla General de Faura.
Tot això atenent a criteris de minimització de les responsabilitats administratives que resulten exigibles per aquesta suspensió, responsabilitat que correspon i assumeix l'Ajuntament de Faura, en tant que administració responsable de l'elaboració del Pla General del qual es deriva aquest decret.
Per això, vista la sol·licitud formulada per l'Ajuntament de Faura, mitjançant un acord del Ple de l'Ajuntament de 24 de juny de 2008, de suspensió de la vigència de les Normes Subsidiàries en vigor, complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 27 de juny de 2008,
DECRETE
Article 1
Suspendre parcialment la vigència de les Normes Subsidiàries de Planejament del municipi de Faura, aprovades definitivament per la Comissió Provincial d'Urbanisme de València 27 de maig de 1980, exclusivament respecte a l'ordenació de les set àrees referides en els annexos I i II.
Article 2
La suspensió es mantindrà fins a l'entrada en vigor del Pla General de Faura, en tramitació i, com a màxim, pel termini d'un any.
Article 3
El règim urbanístic transitori aplicable en el sòl afectat per la suspensió de les Normes Subsidiàries durant la vigència d'aquesta és el següent:
- Queda suspesa la possibilitat d'adoptar acords de programació; igualment queda suspés l'atorgament de llicències d'edificació, parcel·lació i demolició.
- Seran admissibles les sol·licituds de llicències per a execució d'obres de tancament, les de conservació, restauració i rehabilitació d'edificacions existents i, en general, les obres de caràcter menor, sempre que l'augment de volum que s'haja d'autoritzar no sobrepasse l'edificabilitat establida en les Normes Subsidiàries vigents.
DISPOSICIÓ FINAL
Única
Aquest decret entrarà en vigor el dia que es publique en el Diari Oficial de la Comunitat Valenciana.
València, 27 de juny de 2008
El president de la Generalitat,
FRANCISCO CAMPS ORTIZ
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN
ANNEX I
- PlànolANNEX II
A) Tota la porció de sòl urbà d'ús industrial previst per les Normes Subsidiàries situat al costat del nucli de la població a l'est d'aquesta (unitats d'actuació U4 i U6).
B) L'àmbit de sòl apte per a urbanitzar (SAU) d'ús residencial de les Normes Subsidiàries amb tipologies d'illes i sense coeficient d'edificabilitat prefixat.
C) La forest de la Rodana situada a l'oest de la població, i qualificada per les Normes Subsidiàries com a mer sòl no urbanitzable protegit.
D) L'espai destinat en les Normes Subsidiàries a zona esportiva.
E) La línia aèria d'alta tensió que creua de nord a sud el nucli de la població, i per a la qual es preveu una actuació de soterrament global en tot el seu encreuament per la població, dins de les previsions d'actuació que es contenen en els sectors urbans de futur desenvolupament.
F) La zona corresponent al nucli històric de Faura.
G) L'àmbit corresponent al sòl urbà consolidat actual de la població, identificat en les Normes Subsidiàries com a zona de nucli urbà.